*Proiect*

**H O T Ă R Î R E**

**cu privire la determinarea obligațiilor fiscale aferente impozitului pe venit**

În scopul executării prevederilor art.151 din Titlul II al Codului fiscal nr.1163-XIII din 24 aprilie 1997 (republicat în Monitorul Oficial al Republicii Moldova, 2007, ediţie specială), cu modificările şi completările ulterioare, Guvernul

**HOTĂRĂŞTE:**

**1.** Se aprobă:

Regulamentul cu privire la determinarea obligaţiilor fiscale aferente impozitului pe venitul persoanelor juridice şi persoanelor fizice care practică activitate de întreprinzător, conform anexei nr.1;

Regulamentul cu privire la determinarea obligaţiilor fiscale aferente impozitului pe venit al persoanelor fizice care nu practică activitate de întreprinzător, conform anexei nr.2;

Regulamentul cu privire la reţinerea impozitului pe venit la sursa de plată din alte plăţi decît salariul, conform anexei nr.3.

**2**. Prezenta hotărîre intră în vigoare la data publicării.

**3**. Se abrogă:

Hotărîrea Guvernului nr. 483 din  04.05.1998 cu privire la modul deducerii cheltuielilor legate de formarea rezervelor tehnice şi rezervelor matematice ale asigurătorului (Monitorul Oficial Nr. 62-65   din  09.07.1998);

[Hotărîrea Guvernului nr.484 din 4 mai 1998](file:///C:\Users\olga.golban\Dropbox\2015\MODIFICARE%2077\TEXT=HGHG19980504484) "Cu privire la limitele cheltuielilor de asigurare ale agenţilor economici şi persoanelor fizice care practică activitatea de întreprinzător, permise ca deduceri de cheltuieli aferente activităţii de întreprinzător pentru scopuri fiscale" (publicat în Monitorul Oficial nr.62-65 09.07.1998), cu modificările şi completările ulterioare;

[Hotărîrea Guvernului nr.485 din 4 mai 1998](file:///C:\Users\olga.golban\Dropbox\2015\MODIFICARE%2077\TEXT=HGHG19980504485) "Cu privire la modul şi cuantumul de deducere a cheltuielilor neconfirmate de contribuabil documentar" (Monitorul Oficial al Republicii Moldova, 1998, nr.62-65, art.596);

[Hotărîrea Guvernului nr.488 din 4 mai 1998](file:///C:\Users\olga.golban\Dropbox\2015\MODIFICARE%2077\TEXT=HGHG19980504488) "Despre aprobarea Regulamentului privind modul de calculare a obligaţiilor fiscale în cazul efectuării operaţiunilor în valută străină" (Monitorul Oficial al Republicii Moldova, 1998, nr.62-65, art.599);

[Hotărîrea Guvernului nr.489 din 4 mai 1998](file:///C:\Users\olga.golban\Dropbox\2015\MODIFICARE%2077\TEXT=HGHG19980504489) "Despre aprobarea Regulamentului cu privire la modul de confirmare a donaţiilor pentru scopuri filantropice şi/sau de sponsorizare" (Monitorul Oficial al Republicii Moldova, 1998, nr.62-65, art.600), cu modificările şi completările ulterioare;

Hotărîrea Guvernului nr. 490 din 04.05.98 “Despre aprobarea Regulamentului cu privire la modul de divizare a veniturilor obţinute de către nerezidenţi din sursele din Republica Moldova şi a veniturilorobţinute peste hotarele ei**(**Monitorul Oficial al R.Moldova nr.62-65/601 din 09.07.1998);

Hotărîrea Guvernului nr. 1390  din 24.11.2003 despre aprobarea Regulamentului cu privire la modul şi condiţiile scutirii de plata impozitului pe venitul obţinut de băncile comerciale din creditele acordate pe un termen de la 2 la 3 ani şi creditele pe termen de peste 3 ani(Monitorul Oficial al R.Moldova nr.239-242/1449 din 05.12.2003);

Hotărîrea Guverului cu privire la aprobarea unor regulamente nr. 77 din 30.01.2008;

Hotărîrea Guvernului nr.144 din 26.02.2014 “Pentru aprobarea Regulamentului cu privire la cuantumul şi criteriile de stabilire a cheltuielilor suportate şi determinate de angajator pentru transportul, hrana şi studiile profesionale ale angajatului (Monitorul Oficial nr.49-52/157 din 28.02.2014);

|  |  |
| --- | --- |
| **PRIM-MINISTRU** | **Pavel FILIP** |
| **Contrasemnează:** |  |
| **Ministrul finanţelor** | **Octavian ARMAŞU** |

Anexa nr.1

la Hotărîrea Guvernului

nr. din

**REGULAMENTUL  
cu privire la determinarea obligaţiilor fiscale aferente impozitului pe venit al persoanelor juridice şi persoanelor fizice care practică activitate de întreprinzător**

**Capitolul I  
DISPOZIŢII GENERALE**

1. Obiectivul Regulamentului cu privire la determinarea obligaţiilor fiscale privind impozitul pe venit al persoanelor juridice şi persoanelor fizice care practică activitate de întreprinzător (în continuare – Regulament) constă în reglementarea modului de determinare şi achitare a impozitului pe venit, a principiilor evidenţei, constatarea veniturilor impozabile şi a cheltuielilor ce se deduc, în conformitate cu prevederile [Codului fiscal nr.1163-XIII din 24 aprilie 1997](file:///C:\Users\olga.golban\Dropbox\2015\MODIFICARE%2077\TEXT=LPLP199704241163) (în continuare – Cod) (republicat în Monitorul Oficial al Republicii Moldova, 2007, ediţie specială) şi a [Legii nr.1164-XIII din 24 aprilie 1997](file:///C:\Users\olga.golban\Dropbox\2015\MODIFICARE%2077\TEXT=LPLP199704241164) pentru punerea în aplicare a titlurilor I şi II ale Codului fiscal (în continuare – Lege) (republicat în Monitorul Oficial al Republicii Moldova, 2007, ediţie specială).
2. Subiecţii impunerii cu impozitul pe venit sînt prevăzuţi la art.13 din [Cod](file:///C:\Users\olga.golban\Dropbox\2015\MODIFICARE%2077\TEXT=LPLP199704241163).
3. Obiect al impunerii este stabilit de art. 14 din Cod.
4. Obiect al impunerii pentru cîştigurile şi veniturile ce ţin de reţinerea finală a impozitului din unele tipuri de venit (specificate la art.901 din Cod) este exclusiv acest cîştig şi/sau venit.
5. În venitul brut al persoanelor juridice şi fizice ce practică activitate de antreprenoriat, la calcularea venitului impozabil, nu se includ tipurile de venituri specificate drept neimpozabile de Codul fiscal şi Legea pentru punerea în aplicare a Titlului I şi II.
6. Cotele impozitul pe venit pentru perioada fiscală sunt stabilite la art.15 din Cod.

**Capitolul II**

**REGULI DE EVIDENŢĂ**

1. Regulile de constatare a veniturilor şi cheltuielilor, precum şi de evidenţă a acestora sunt reglementate de art. 44 Cod.
2. Subiecţii impunerii stabiliţi prin prezentul Regulament îşi determină obligaţiile fiscale privind impozitul pe venit după metoda angajamentelor sau metoda de casă, după caz.

**Capitolul III**

**VENITUL IMPOZABIL**

1. Pentru determinare a venitului impozabil, rezultatul financiar, obţinut de către subiecţii ce practică activitate de antreprenoriat, determinat în conformitate cu cerinţele Standardelor Naţionale de Contabilitate (în continuare – SNC) sau Standardelor Internaţionale de Raportare Financiară (în continuare – SIRF), se corectează (majorează, micşorează) cu sumele aferente unor tipuri de venituri şi cheltuieli, care, ţinînd cont de prevederile Codului, se determină conform regulilor aprobate de acesta.
2. În cazul în care o tranzacţie este declarată nulă şi părţile sînt readuse la poziţia iniţială, întreprinderea care a reflectat la venit valoarea activelor livrate sau serviciului prestat urmează să corecteze cu suma respectivă suma veniturilor şi cheltuielilor aferente perioadei în care a avut loc constatarea.
3. Întru aplicarea Capitolului 6 din Titlul II din Cod:
4. Venitul se consideră cîştigat în cazul în care producţia a fost vîndută, lucrările au fost efectuate, serviciile au fost prestate etc., adică acţiunile legate de obţinerea venitului au fost efectuate.

Suma avansurilor primite în contul comercializării ulterioare a producţiei, mărfurilor, lucrărilor, serviciilor nu se reflectă în componenţa venitului.

1. Procentul de îndeplinire a lucrărilor reflectă partea lucrărilor executate la sfîrşitul anului fiscal şi se determină ca raportul dintre suma cheltuielilor efectiv suportate în legătură cu executarea contractului la finele anului fiscal la suma totală a cheltuielilor prevăzute în deviz.
2. Venitul brut determinat în baza procentului de îndeplinire a lucrărilor în anul fiscal se determină conform următoarei formule:

SVf = (Pî x Ct) - SVp,

unde:

SVf – suma venitului brut, determinat conform metodei procentajului îndeplinit în anul fiscal;

Pî – procentul îndeplinirii, %;

Ct – costul total al contractului;

SVp – suma venitului reflectat în perioadele fiscale precedente, conform metodei procentajului îndeplinit.

1. După încheierea executării contractului (acordului), repartizarea impozitului pe anii fiscali, conform metodei procentajului îndeplinit, se recalculează pe baza indicatorilor reali. Această prevedere se aplică tuturor contractelor (acordurilor) pe termen lung, la prezentarea declaraţiei fiscale pentru anul în care s-a încheiat executarea contractului (acordului) şi nicidecum de la o dată anterioară.

**Secţiunea 1**

**Reguli de nerecunoaștere a venitului în cazul pierderii forțate a proprietății**

1. Prevederile art. 22 alin.(1) din Cod se referă la acele cazuri cînd în urma pierderii forţate a proprietăţii sau deteriorării ei parţiale, contribuabilul a primit o compensaţie: fie sub forma unei despăgubiri de asigurare de la companiile de asigurări, în cazul în care această proprietate a fost asigurată, fie de la alte persoane, vinovate de pierderea proprietăţii, fie de la vînzarea deşeurilor utilizabile.
2. Venitul nu este recunoscut spre impozitare în cazul în care compensaţia primită este reinvestită pentru construcţia sau procurarea altei proprietăţi de acelaşi tip, sau, în cazul pierderii parţiale a proprietăţii, este investită pentru reparaţia proprietăţii deteriorate pe parcursul perioadei permise pentru înlocuire.
3. Dacă suma îndreptată pentru înlocuirea proprietăţii de acelaşi tip (reparaţia proprietăţii deteriorate) este mai mică decît suma compensaţiei primite, diferenţa dată se constată ca venit impozabil în anul în care a avut loc înlocuirea proprietăţii (reparaţia proprietăţii deteriorate).
4. În cazul în care contribuabilul a decis să nu efectueze înlocuirea proprietăţii pierdute forţat cu altă proprietate (reparaţia proprietăţii deteriorate) şi, totodată, a primit o compensaţie, suma respectivă urmează a fi inclusă în componenţa venitului impozabil şi impozitată în modul general stabilit în anul în care a avut loc pierderea proprietăţii, sau în anul primirii compensaţiei, dacă aceste perioade diferă.
5. În cazul nerecunoaşterii venitului, baza valorică a proprietăţii de înlocuire se consideră bază valorică ajustată a proprietăţii înlocuite.
6. În cazul în care contribuabilului i se restituie pe parcursul anului fiscal cheltuielile, pierderile sau datoriile compromise deduse anterior, suma restituită se ia în calcul şi se include în venitul brut al contribuabilului pe anul în care ea a fost încasată.

**Capitolul IV  
REGULI SPECIALE DE DETERMINARE A VENITULUI IMPOZABIL**

**Secţiunea 2**

**Donaţiile**

1. Persoana care face o donaţie (inclusiv organizaţiilor specificate la art.36 al Codului) se consideră că a vîndut bunul donat la un preţ ce reprezintă mărimea maximă din baza lui valorică ajustată sau preţul lui de piaţă la momentul donării.
2. Donaţia se poate efectua sub forma transmiterii:
3. mijloacelor fixe;
4. activelor de capital;
5. altor active circulante (producţie finită, materiale, mărfuri, mijloace băneşti etc.).
6. Venitul rezultat din efectuarea donaţiilor şi supus impozitării se determină în funcţie de categoria activelor donate:

a) pentru mijloacele fixe şi activele de capital – ca diferenţă dintre valoarea de piaţă la momentul donării şi baza lor valorică ajustată.

Baza valorică ajustată a mijloacelor fixe la efectuarea donaţiilor se determină conform modului prevăzut în punctul 88 din Catalogul mijloacelor fixe şi activelor nemateriale, aprobat prin [Hotărîrea Guvernului nr.338 din 21 martie 2003](file:///C:\Users\olga.golban\Dropbox\2015\MODIFICARE%2077\TEXT=HGHG20030321338) (Monitorul Oficial al Republicii Moldova, 2003, nr.62-66, art.379), cu completările şi modificările ulterioare;

b) pentru activele materiale circulante – diferenţa dintre preţul de piaţă al acestor active şi cheltuielile suportate, legate de procurarea sau producerea acestor active.

1. În cazul efectuării donaţiei sub forma transmiterii mijloacelor băneşti, suma lor nu se permite spre deducere şi urmează a fi ajustată, dacă aceste cheltuieli au fost reflectate ca cheltuieli curente ale întreprinderii în conformitate cu prevederile SNC sau SIRF.
2. În cazul primirii unei donaţii de la o altă persoană decît cea cu scop lucrativ, beneficiarul donaţiei constată donaţia drept venit care se impune în modul general stabilit.

**Secţiunea 3**

**Creşterea de capital**

1. Noţiunile aferente creşterii şi pierderii activelor de capital şi modul de determinare a acestora este reglementat de capitolul 5 din Cod.
2. Înstrăinarea activelor de capital presupune trecerea dreptului de proprietate asupra activelor de capital de la o persoană la alta.

Răscumpărarea activelor de capital odată cu expirarea termenului de stingere a lor (la titlurile de creanţă) nu se consideră ca operaţiune de înstrăinare a activelor de capital, în urma căreia se constată creştere sau pierdere de capital. Diferenţa dintre preţul de procurare a activelor de capital şi valoarea nominală achitată la răscumpărare se reflectă, în mod proporţional, pe parcursul perioadei deţinerii activelor:

a) în componenţa venitului brut – dacă preţul de procurare este mai mic decît valoarea nominală;

b) în componenţa deducerilor conform art.25 al Codului – dacă valoarea nominală depăşeşte preţul de procurare.

**Capitolul V**

**DEDUCERI**

1. La determinarea venitului impozabil, din venitul brut se deduc cheltuielile suportate, în scopul desfșurării activității de întreprinzător, ce ţin de fabricarea (executarea, prestarea) şi desfacerea producţiei (lucrărilor, serviciilor), producerea şi desfacerea mărfurilor, mijloacelor fixe şi altor bunuri, precum şi cheltuielile legate de obţinerea altor venituri, care se determină conform SNC sau SIRF, luînd în considerare prevederile Codului.
2. Deducerea se permite în anul fiscal pe parcursul căruia au fost calculate sau suportate cheltuielile, cu excepţia cazurilor cînd aceste cheltuieli urmează să fie raportate la un alt an fiscal, în scopul reflectării corecte a venitului.
3. În scopuri fiscale se permite deducerea cheltuielilelor ordinare şi necesare, achitate sau suportate de contribuabil pe parcursul anului fiscal, exclusiv în cadrul activităţii de întreprinzător ori în scopul desfăşurării acesteia.

Cheltuielile ordinare şi necesare reprezintă cheltuielile inclusiv cele reglementate prin acte normative în vigoare, caracteristice pentru gestionarea anumitor tipuri de activităţi de întreprinzător, în scopul desfășurării activității economice și obținerii de venituri.

Din contul cheltuielilor mixte (cheltuielile legate de desfăşurarea activităţii de întreprinzător şi personale) se permite deducerea cheltuielilor aferente activităţii de întreprinzător, cu condiţia ca acestea să predomine asupra cheltuielilor personale (mai mult de 50 %).

1. Impozitele, taxele, contribuţiile de asigurări sociale de stat obligatorii, primele de asigurarea obligatorie de asistenţă medicală calculate și achitate se includ în componenţa cheltuielilor şi se deduc în scopuri fiscale în modul general stabilit de art. 24 alin. (1) din Cod.
2. Suma TVA achitată aferentă procurărilor de mărfuri și servicii utilizate în activitatea de întreprinzător pentru care potrivit art. 102 din Cod, nu se asigură dreptul la trecere în cont, se raportează la cheltuieli, ulterior fiind dedusă la aprecierea obligațiilor la impozitul pe venit în modul general stabilit.
3. Cheltuielile a căroror deducere este limitată în scopuri fiscale sunt stabilite de Cod.

**Secţiunea 4**

**Deducerea cheltuielilor privind transportul organizat al angajaţilor**

1. Angajatorul este în drept să deducă cheltuielile suportate pentru transportul organizat al angajaţilor în limita maximă a plafonului mediu de 1% din salariul mediu lunar pentru anul precedent exceptînd salariul aferent persoanlor spcificate la grupele minore 112 și 121 din Clasificatorul ocupațiilor din Republica Moldva pe întreprindere fără (fără TVA) per angajat pentru fiecare zi efectiv lucrată de către angajaţii transportaţi. Acest plafon valoric se calculează ca raport dintre cheltuielile lunare suportate de către angajator pentru transportul organizat al angajaţilor şi numărul de angajaţi transportaţi în decurs de o lună înmulţit cu numărul de zile în care a avut loc transportarea efectivă a angajaţilor.

În cazul depăşirii plafonului mediu stabilit, suma depăşirii se vor considera drept recompense şi facilităţi acordate de angajator angajaţilor. În acest caz angajatorul va fi responsabil pentru determinarea şi alocarea depăşirii plafonului mediu, precum şi declararea şi achitarea impozitelor, contribuţiilor de asigurări sociale de stat obligatorii şi primelor de asigurare obligatorie de asistenţă medicală aferente depăşirii în conformitate cu legislaţia în vigoare.

1. Criteriul stabilit la pct.31 se aplică pentru transportul organizat al angajaţilor de la/ la locul de muncă. Acest criteriu nu se aplică pentru celelalte cazuri de transportare a angajaţilor în scopul desfăşurării activităţii de întreprinzător, regimul fiscal pentru care se determină conform modului general stabilit.
2. Deducerea cheltuielilor suportate în conformitate cu prevederile pct.31 se permit în baza următoarelor documente confirmative:

1) în cazul organizării transportului angajaţilor de către angajator în mod independent:

a) ordinul intern al angajatorului care stabileşte politica de transportare a angajaţilor și a limitei stabilite pentru fiecare an;

b) itinerarul mijlocului de transport utilizat la transportarea angajaţilor de la/ la locul de muncă, precum şi lista angajaţilor transportaţi per fiecare rută în luna respectivă;

c) foile de parcurs aferente mijlocului de transport utilizat la transportarea angajaţilor;

d) foile de pontaj (tabelele de evidenţă a timpului de muncă a angajaţilor);

e) documentele ce confirmă suportarea efectivă a cheltuielilor.

2) în cazul în care angajatorul beneficiază de serviciile persoanelor terţe, inclusiv prin utilizarea transportului public, pentru transportarea angajaţilor săi:

a) ordinul intern al angajatorului care stabileşte politica de transportare a angajaţilor;

b) contractul de prestare a serviciilor, în cazul utilizării transportului public. În celelalte cazuri de utilizare a serviciilor persoanelor terţe în afară de contract se va prezenta şi itinerarul utilizat, precum şi distanţa ce urmează să fie parcursă de mijlocul de transport pentru fiecare rută.

c) foile de pontaj (tabelele de evidenţă a timpului de muncă a angajaţilor);

d) factura.

**Secţiunea 5**

**Deducerea cheltuielile pentru hrana organizată a angajaţilor**

1. Angajatorul, la care salariul mediu lunar brut este egal sau depăşeşte 3/4 din cuantumul salariului mediu lunar pe economie prognozat pentru fiecare an, este în drept să deducă cheltuielile pentru hrana organizată a angajaţilor. În sensul prezentului punct salariul mediu lunar brut se calculează reieşind din fondul lunar de salarizare a angajatorului raportat la numărul mediu scriptic de angajaţi în luna respectivă. În cazul depăşirii plafonului mediu stabilit, suma depăşirii se vor considera drept recompense şi facilităţi acordate de angajator angajaţilor. În acest caz angajatorul va fi responsabil pentru determinarea şi alocarea depăşirii plafonului mediu, precum şi declararea şi achitarea impozitelor, contribuţiilor de asigurări sociale de stat obligatorii şi primelor de asigurare obligatorie de asistenţă medicală aferente depăşirii în conformitate cu legislaţia în vigoare.
2. În cazul în care criteriul stabilit la pct.34 se respectă, limita maximă permisă spre deducere nu va depăşi 1,5% din salariul mediu lunar pentru anul precedent exceptînd salariul aferent persoanlor spcificate la grupele minore 112 și 121 din Clasificatorul ocupațiilor din Republica Moldva pe întreprindere fără (fără TVA) per angajat pentru fiecare zi efectiv lucrată de către angajatul respectiv.
3. Deducerea cheltuielilor suportate în conformitate cu prevederile pct.34 luînd în considerare limita stabilită la pct.35 se permite în baza următoarelor documente confirmative:

a) ordinul intern al angajatorului care stabileşte politica de hrană organizată a angajaţilor, cu indicarea expresă a listei angajaţilor asiguraţi cu hrană și a limitei stabilite pentru fiecare an;

b) documentul ce reprezintă acordul angajatului pentru hrană;

c) documentele ce confirmă costul suportat pentru hrana angajaţilor, în cazul în care angajatorul, în mod independent, asigură hrana angajaţilor;

d) contractul privind prestarea serviciilor de catering, în cazul în care angajatorul asigură hrana organizată a angajaţilor contractînd serviciile companiilor terţe;

e) factura fiscală/ factura;

f) foile de pontaj (tabelele de evidenţă a timpului de muncă a angajaţilor).

**Secţiunea 6**

**Cheltuielile pentru studiile profesionale ale angajaţilor**

1. Angajatorul este în drept să deducă cheltuielile pentru studiile profesionale/ de perfecţionare profesională, suportate în folosul angajaţilor pe parcursul anului fiscal, cu condiţia că asemenea cheltuieli sînt suportate exclusiv în cadrul activităţii de întreprinzător şi reieşind din necesitatea acestor studii/ perfecţionări pentru categoria şi specificul de activitate a angajaţilor.
2. Deducerea cheltuielilor suportate în conformitate cu prevederile pct.38 se permite în baza următoarelor documente confirmative:

a) ordinul intern al angajatorului care specifică lista angajaţilor care beneficiază de studiile profesionale/ de perfecţionare profesională;

b) contractul, factura sau alte documente care confirmă costurile suportate şi prestarea serviciilor cu studiile profesionale/ perfecţionare profesională a angajaţilor.

**Secţiunea 7**

**Deducerea cheltuielilor privind amortizarea**

1. Deducerea uzurii (amortizării) activelor nemateriale se determină prin aplicarea metodei liniare avînd termenul de utilizare limitat.
2. La stabilirea sumei deducerii amortizării, valoarea iniţială a activului nematerial se distribuie pe perioada ce nu depăşeşte termenul funcţionării utile, începînd cu data recunoaşterii iniţiale a activului.
3. Termenul exploatării utile a activului nematerial se determină pentru termenul în decursul căruia el este util întreprinderii. Modul de stabilire a termenului exploatării utile a activelor nemateriale se efectuează potrivit cerinţelor standardelor de contabilitate.

**Secţiunea 8**

**Deducerea cheltuielilor privind uzura**

1. Modul de determinare şi deducere a cheltuielilor de uzură şi reparaţie în scopuri fiscale a mijloacelor fixe este stabilit de Regulamentul privind evidenţa şi calcularea uzurii mijloacelor fixe în scopuri fiscale, aprobat prin [Hotărîrea Guvernului nr.289 din 14 martie 2007](file:///C:\Users\olga.golban\Dropbox\2015\MODIFICARE%2077\TEXT=HGHG20070314289) (publicat în Monitorul Oficial nr.39-42 din 23.03.2007).

**Secţiunea 9**

**Deducerea cheltuielilor de delegaţii şi reprezentanţă**

1. La cheltuielile de reprezentanţă ce ţin de activitatea de antreprenoriat a entităţii, se raportează doar cheltueilile suportate pentru primirea delegaţiilor atît în Republica Moldova, cît şi în afara Republicii Moldova, ce duc direct la buna desfăşurare a activităţii de întreprinzător şi includ:
2. cheltuielile pentru primirea oficială a delegaţiilor, inclusiv celor străine,pentru încheierea diverselor acorduri, contracte etc;
3. cheltuielile pentru frecventarea manifestaţiilor culturale şi reprezentaţiilor teatralizate în procesul de negocieri a unor acorduri în scop antreprenorial;
4. cheltuieli pentru achitarea serviciilor traducătorilor neîncadraţi în personalul întreprinderii;
5. pentru trataţii în timpul şi locul unde decurg negocierile de afaceri şi manifestările culturale respective;
6. Cadouri/suvenire în marimea care nu depaseste 2% din suma scutirii personale, pentru fiecare persoană primită în delegaţie/deplasare realizată, conform programului.

La cheltuielile de reprezentanţă nu se atribuie cheltuielile ocazionate de primirea delegaţiilor reciproce dintre filiale şi întreprinderea de bază, cu excepţia delegaţiilor dintre întreprinderile nerezidente şi filialele lor în Republica Moldova, care sînt considerate persoane juridice aparte.

1. Drept documente ce confirmă primirea delegaţiilor (reprezentanţelor) sunt:
2. ordinul conducătorului întreprinderii, emis în baza înţelegerilor prealabile ale părţilor (programelor, acordurilor, scrisorilor, faxurilor etc.). În ordin se menţionează componenţa delegaţiilor, scopul, programul şi termenul vizitei.
3. informaţiile referitoare la rezultatele vizitei şi darea de seamă asupra cheltuielilor efectuate, justificate documentar.

Pentru asigurarea confirmării cheltuielilor de reprezentanţă se va asigura dispunerea ambelor categorii de documente din cele menţionate la prezentul punct.

1. Suma-limită a cheltuielilor de reprezentanţă, care se permite spre deducere din venitul brut, include suma:

a) 0,5% din suma venitului brut, încasat de la comercializarea mărfurilor (volumul de circulaţie a mărfurilor) şi

b) 1% din suma celorlalte tipuri de venit brut, fără taxa pe valoarea adăugată şi accize.

**Secţiunea 10**

**Deducerea cheltuielilor de asigurare**

1. Se permite deducerea primelor de asigurare plătite în baza contractelor de asigurare încheiate în corespundere cu prevederile legislaţiei în vigoare de către agenţii economici şi, după caz, persoanele fizice înregistrate în calitate de întreprinzător, din venitul provenit de la activitatea de întreprinzător, pentru următoarele clase de asigurare din cadrul:

1) asigurărilor obligatorii şi anume:

a) asigurări de răspundere civilă auto, care acoperă daunele ce rezultă din folosirea autovehiculelor, inclusiv răspunderea transportatorilor;

b) asigurări de răspundere civilă avia, care acoperă răspunderea transportatorilor;

c) asigurări de răspundere civilă maritimă, lacustră şi fluvială, care acoperă răspunderea transportatorilor;

d) asigurări de răspundere civilă feroviară, care acoperă răspunderea transportatorilor;

e) alte clase de asigurare pentru care este prevăzută încheierea contractelor de asigurare obligatorie în scopul desfăşurării activităţii de întrepinzător.

2) asigurărilor facultative şi anume:

a) asigurări de accidente, inclusiv accidentele de muncă şi bolile profesionale;

b) asigurări de sănătate (contractate în favoarea angajaţilor întreprinderii);

c) asigurări de viaţă şi anuităţi (contractate în favoarea angajaţilor întreprinderii);

d) asigurări de vehicule terestre (altele decît cele feroviare), care acoperă daunele survenite la vehiculele terestre cu motor;

e) asigurări de vehicule de cale ferată, care acoperă daunele survenite la vehiculele de cale ferată care se deplasează sau transportă mărfuri ori persoane;

f) asigurări de nave aeriene, care acoperă daunele survenite la navele aeriene;

g) asigurări de nave maritime, lacustre şi fluviale, care acoperă daunele survenite la acestea;

h) asigurări de bunuri în tranzit, care acoperă daunele suferite de mărfuri, bagaje şi alte bunuri transportate;

i) asigurări de incendiu şi de alte calamităţi naturale, care acoperă daunele suferite de proprietăţi şi bunuri (aflate în proprietatea întreprinderii) cauzate de incendiu, explozie, furtună, energie nucleară, alunecări de teren, alte fenomene naturale în afară de furtună;

j) asigurări de bunuri, care acoperă daunele suferite de proprietăţi şi bunuri (aflate în proprietatea întreprinderii) în cazul în care aceste daune sînt cauzate de grindină, îngheţ sau furt;

k) asigurări de răspundere civilă generală, care acoperă daunele din prejudiciul produs terţilor în urma exploatării obiectelor industriale periculoase;

l) asigurări de răspundere civilă generală, contractate în baza Convenţiei CMR din 19 mai 1956 şi [Convenţiei TIR din 14 noiembrie 1975](file:///C:\Users\olga.golban\Dropbox\2015\MODIFICARE%2077\TEXT=TR0519751114CONVEN), la care Republica Moldova este parte din 26 mai 1993;

m) alte asigurări de răspundere civilă generală, care acoperă daunele din prejudiciul produs terţilor prin utilizarea şi exploatarea navelor aeriene şi vehiculelor de cale ferată.

3) În cazul asigurărilor stabilite la lit. b) subpct. 2) mărimea totală a defalcărilor permise la deducere în scopuri fiscal nu va depăşi în limita stabilită de Codul fiscal.

4) În cazul asigurărilor indicate la lit.h)-l) subpct.2) mărimea totală a defalcărilor permise ca deduceri de cheltuieli aferente activităţii de întreprinzător în scopuri fiscale, nu poate depăşi 3 (trei) procente din suma venitului brut, obţinut din toate sursele, inclusiv din activitatea operaţională, de investiţii şi financiară.

5) Pentru contractarea asigurărilor subvenţionate de către stat, mărimea defalcărilor permise ca deduceri de cheltuieli aferente activităţii de întreprinzător în scopuri fiscale nu poate depăşi cota de primă de asigurare, care urmează a fi plătită de către asigurat (întreprinderea agricolă, producătorul agricol etc.) în conformitate cu legile speciale respective.

**Secţiunea 11**

**Deducerea cheltuielilor legate de extracţia resurselor naturale irecurabile**

1. În scopul aplicării prevederilor art. 29 din Cod:
2. mărimea deducerii cheltuielilor legate de extracţia resurselor naturale se determină prin înmulţirea bazei valorice a resurselor naturale (baza valorică la începutul perioadei de gestiune) cu rezultatul obţinut din împărţirea volumului extracţiei resurselor naturale pe parcursul perioadei de gestiune la volumul total al extracţiei prognozat pentru zăcămîntul dat (în expresie naturală):

|  |  |
| --- | --- |
|  | Vef. |
| Cext. = Bî. × | –––, |
|  | Vpl. |

unde:

Cext. – cheltuielile perioadei gestionare legate de extracţia resurselor naturale;

Bî. – baza valorică a zăcămîntului la începutul perioadei de gestiune;

Vef. – volumul efectiv al extracţiei resurselor naturale pe parcursul perioadei de gestiune (volumul efectiv în expresie naturală);

Vpl. – volumul planificat al extracţiei pentru zăcămîntul respectiv (în expresie naturală) la începutul perioadei de gestiune.

Baza valorică a zăcămîntului la începutul perioadei de gestiune se determină ca diferenţa dintre baza valorică a zăcămîntului la începutul perioadei de gestiune precedente şi suma cheltuielilor legate de extracţia resurselor naturale în perioada de gestiune precedentă:

Bî = Bî.p.prec. - Cp.prec.,

 unde:

Bî – baza valorică a zăcămîntului la începutul perioadei de gestiune;

Bî.p.prec. – baza valorică a zăcămîntului la începutul perioadei de gestiune precedente;

Cp.prec. – cheltuielile legate de extracţia resurselor naturale în perioada de gestiune precedentă.

Volumul prognozat al extracţiei resurselor naturale în perioada de gestiune curentă se determină ca diferenţa dintre volumul prognozat pentru zăcămîntul respectiv în perioada de gestiune precedentă şi volumul extracţiei resurselor naturale în perioada de gestiune precedentă.

Dacă depozitul natural continuă să fie exploatat după epuizarea totală a bazei valorice a resurselor naturale, pentru determinarea cheltuielilor spre deducere – suma cheltuielilor legate de extracţia resurselor naturale nu se calculează şi baza valorică a resurselor naturale se egalează cu zero.

Dacă extracţia resurselor naturale din depozitul natural s-a terminat pînă la deducerea totală a cheltuielilor legate de explorarea şi exploatarea resurselor naturale, valoarea reziduală a resurselor naturale se deduce în perioada gestionară curentă şi baza valorică a resurselor naturale se egalează cu zero;

1. suma cheltuielilor viitoare pentru recultivarea terenurilor, care se determină ca raportul dintre cheltuielile necesare (prognozate) pentru recultivare şi soldul rezervelor industriale ale substanţelor utile de la zăcămîntul respectiv, înmulţit cu volumul substanţelor utile extrase în perioada de gestiune:

|  |  |  |
| --- | --- | --- |
|  | Crec.pl. |  |
| Crec.ter. = | –––– | × Vef., |
|  | Vpl. |  |

unde: Crec.ter. – suma cheltuielilor viitoare pentru recultivarea terenurilor perioadei de gestiune curente;

Crec.pl. – suma cheltuielilor necesare planificate pentru recultivarea terenurilor în perioada de gestiune;

Vpl. – volumul planificat al extracţiei pentru zăcămîntul respectiv (în expresie naturală) perioadei de gestiune;

Vef. – volumul efectiv al extracţiei resurselor naturale pe parcursul perioadei de gestiune (volumul efectiv în expresie naturală).

Suma cheltuielilor necesare planificate pentru recultivarea terenurilor (Crec.pl.) în perioada de gestiune se determină ca diferenţa dintre suma cheltuielilor necesare planificate pentru recultivarea terenurilor în perioada de gestiune precedentă şi suma cheltuielilor pentru recultivarea terenurilor în perioada de gestiune precedentă ce a fost recunoscută la deducere;

1. suma cheltuielilor viitoare privind recuperarea pierderilor producţiei agricole în cazul atribuirii terenurilor prin hotărîre de Guvern. Mărimea cheltuielilor viitoare privind recuperarea pierderilor producţiei agricole se determină ca raportul dintre costul pierderilor şi soldul rezervelor industriale din conturul terenului existent atribuit, înmulţit cu volumul substanţelor utile extrase în perioada de gestiune:

|  |  |  |
| --- | --- | --- |
|  | Crec.p.p.a.pl. |  |
| Crec.p.p.a. = | –––––– | × Vef., |
|  | Vpl. |  |

 unde:

Crec.p.p.a. – suma cheltuielilor viitoare privind recuperarea pierderilor producţiei agricole în perioada de gestiune curentă;

Crec.p.p.a.pl. – costul pierderilor producţiei agricole în perioada de gestiune (planificată);

Vpl. – volumul planificat al extracţiei pentru zăcămîntul respectiv (în expresie naturală);

Vef – volumul efectiv al extracţiei resurselor naturale pe parcursul perioadei de gestiune (volumul efectiv în expresie naturală).

Costul pierderilor producţiei agricole în perioada de gestiune (planificate) se determină ca diferenţa dintre costul pierderilor producţiei agricole în perioada de gestiune precedentă şi costul pierderilor producţiei agricole în perioada de gestiune precedentă ce a fost recunoscută la deducere;

**Secţiunea 12**

**Deducerea cheltuielilor legate de formarea   
rezervelor tehnice şi rezervelor matematice ale asigurătorului**

1. Deducerea cheltuielilor legate de formarea de către asigurător a rezervelor tehnice şi rezervelor matematice se efectuează în mărimea sumelor defalcate în aceste rezerve, obţinute ca rezultat al calculelor trimestriale şi anuale, efectuate în conformitate cu actele normative ale Comisiei Naţionale a Pieţei Financiare emise în acest sens. Deducerea cheltuielilor se efectuează în anul fiscal de gestiune.

**Secţiunea 13**

**Deducerea cheltuielilor privind donaţiilor în scopuri filantropice sau de sponzorizare**

1. Donaţiile în scopuri filantropice sau de sponsorizare reprezintă donaţii efectuate în conformitate cu prevederile alineatului (2) articolul 36 al Codului fiscal în scopurile prevăzute la articolele 2 şi 3 ale Legii cu privire la filantropie şi sponsorizare nr.1420 din 31.10.2002 (Monitorul Oficial al R.Moldova nr.185-189/1394 din 31.12.2002).
2. Filantrop sau sponsor poate fi orice persoană-rezident juridică şi fizică care desfășoară activitate de întreprinzător, indiferent de forma de proprietate, care efectuează donaţii filantropice sau sponsorizări sub formă de transmitere dezinteresată în proprietate de mijloace băneşti, bunuri; investirea cu drepturi de proprietate, folosinţă şi dispoziţie de obiecte cu drept de proprietate; executarea lucrărilor, prestarea serviciilor.
3. Donaţiile pot fi efectuate atît în formă bănească, cît şi nebănească.
4. Contribuabilii-rezidenţi, care pe parcursul anului fiscal au efectuat donaţii în scopuri filantropice sau de sponsorizare, trebuie să confirme cheltuielile sale pentru a primi dreptul de a deduce aceste cheltuieli.
5. Deducerea oricăror donaţii efectuate în decursul anului fiscal în scopuri filantropice sau de sponsorizare, se permite în cuantum ce nu depăşeşte indicatorul stabilit la art. 36 alin. (1) din Cod din venitul impozabil.
6. Drept bază pentru acordarea donaţiilor filantropice sau a sponsorizărilor o constituie cererea în scris din partea organizaţiei, care doreşte să primească astfel de ajutor şi care în cadrul Codului au acest drept.
7. Persoana care face donaţia în formă nebănească, dar sub formă de un bun se consideră ca persoană care a vîndut bunul la un preţ ce reprezintă baza lui valorică ajustată. Calcularea bazei valorice ajustate a proprietăţii la momentul donaţiei se efectuează conform prevederilor punctului 88 al Catalogului mijloacelor fixe şi activelor nemateriale, aprobat prin [Hotărîrea Guvernului nr.338 din 21 martie 2003](file:///C:\Users\olga.golban\Dropbox\2015\MODIFICARE%2077\TEXT=HGHG20030321338). Pentru active, cu excepţia proprietăţii pentru care se calculează uzura, şi activelor de capital, baza valorică ajustată reprezintă valoarea de bilanţ a activelor la momentul donaţiei.
8. În cazul în care donaţiile au formă nebănească, confirmarea donaţiei se face în baza următoarelor documente:
9. între filantrop/sponsor şi beneficiarul ajutorului filantropic/sponsorizării se încheie un contract de donaţie filantropică/contract de sponsorizare în formă simplă scrisă, iar în cazul donării cu titlu filantropic/de sponsorizare a bunurilor imobile, autentificat notarial, cu specificarea fiecăreia din valorile donate (mărfuri şi materiale), menţionîndu-se scopul donaţiei sau destinaţia bunurilor donate;
10. în baza contractului încheiat, împuternicirilor oferite de destinatar şi în cazul existenţei deciziei conducerii organizaţiei, care acordă ajutorul filantropic/sponsorizarea, bunurile se transmit destinatarului, în baza documentului primar cu regim special factura. În factură se indică denumirea mărfurilor, expeditorul încărcăturii, destinatarul, iar în partea de jos se introduce nota "Donaţie filantropică"/"Sponsorizare".
11. În cazurile în care donaţiile filantropice sau sponsorizările au fost făcute sub formă monetară, suplimentar contractului de donaţiei/sponsorizare, document confirmativ serveşte documentul de plată în adresa beneficiarilor.

**Secţiunea 14**

**Deducerea cheltuielilor din investiţii**

1. În sensul aplicării prevederilor art. 36 alin. (3) din Cod, investiţia constituie activul deţinut de întreprinderea investitoare în scopul ameliorării situaţiei sale financiare prin obţinerea veniturilor (dobînzilor, dividendelor, redevenţelor etc.), majorarea capitalului propriu şi obţinerea altor profituri (în special ca rezultat al operaţiunilor comerciale).

Proprietate investiţională constituie investiţii în terenuri, clădiri, care nu se utilizează şi nu se exploatează la întreprinderea-investitor sau la altă întreprindere din aceeaşi categorie.

Se disting următoarele forme de investiţii: financiară şi materială. Forma financiară a investiţiilor reprezintă plasarea mijloacelor pentru procurarea titlurilor de valoare, cotelor de participaţie în capitalul statutar al altor întreprinderi etc. Forma materială a investiţiilor reprezintă investirea mijloacelor în terenuri, clădiri, bijuterii, obiecte de artă, aur, briliante etc.

La calcularea venitului impozabil din activitatea de investiţii se deduc cheltuielile legate de investiţiile ce ţin de cheltuielile ordinare şi necesare, achitate sau suportate pe parcursul perioadei fiscale, în scopul obţinerii venitului din investiţii.

Acestea cuprind cheltuielile pentru serviciile de consulting şi intermediare, cheltuielile achitate pentru serviciile de păstrare şi evidenţă a hîrtiilor de valoare pe termen lung şi evidenţa calculelor privind operaţiunile cu ele, registrul acţionarilor, achitarea pentru înregistrarea acţiunilor cotate la bursa de valori, alte cheltuieli legate de investiţii; dobînzile calculate pe datorii, cu condiţia ca dobînda să nu depăşească suma venitului din investiţii.

**Secţiunea 15**

**Cheltuieli nepermise de a fi deduse**

1. Nu se permite deducerea:
2. cheltuielilor personale şi familiale;
3. sumelor plătite la procurarea terenurilor;
4. sumelor plătite la procurarea proprietăţii pe care se calculează uzura (amortizarea) şi faţă de care se aplică prevederile art.26, 28 şi 29 din Cod;
5. sumelor pentru compensaţii, remuneraţii, dobînzi, plăţi pentru închirieri de bunuri şi altor cheltuieli efectuate în interesul unui membru al familiei contribuabilului, al unei persoane cu funcţii de răspundere sau al unui conducător de agent economic, al unui membru al societăţii sau al altei persoane interdependente, dacă nu există justificarea plăţii unei astfel de sume;
6. contribuabilul care foloseşte contabilitatea angajamentelor nu are dreptul să facă nici un fel de deduceri pînă la momentul efectuării plăţilor dacă el are obligaţii faţă de o persoană interdependentă care foloseşte contabilitatea de casă;
7. pierderilor în urma vînzării sau schimbului proprietăţii, îndeplinirii lucrărilor şi prestării serviciilor, efectuate, în mod direct sau mijlocit, între persoanele interdependente;
8. cheltuielilor, pentru care s-au format obligaţiuni privind persoanele interdependente, care folosesc metoda de casă;
9. cheltuielilor legate de obţinerea venitului scutit de impozitare;
10. cheltuielilor neconfirmate documentar, ce depăşesc limita stabilită de Cod din venitul impozabil al contribuabilului;
11. sumelor achitate sau suportate în folosul titularului patentei de întreprinzător;
12. plăţile pentru eliminările supranormative de substanţe poluante în mediul înconjurător şi folosirea supralimităa resurselor naturale;
13. cheltuielilor legate de investigaţii şi cercetări ştiinţifice referitoare la terenuri sau alte bunuri supuse uzurii, precum şi faţă de orice alte cheltuieli achitate sau suportate în scopul descoperirii sau precizării locului de amplasare a resurselor naturale, determinării cantităţii şi calităţii lor;
14. impozitelor pe venit, penalităţilor şi amenzilor aferente lor, precum şi a amenzilor şi penalităţilor aferente altor impozite, taxe şi plăţi obligatorii la buget, a amenzilor şi penalităţilor aplicate pentru încălcarea actelor normative;
15. impozitelor achitate în numele unei persoane, alta decît contribuabilul;
16. sumele din reevaluarea şi din deprecierea mijloacelor fixe şi alte active;
17. alte cheltuieli ce depăşesc limitile stabilite de Cod.

**Capitolul V**

**PIERDERI FISCALE**

1. În scopuri fiscale pierderile fiscale apar ca rezultat al depăşirii cheltuielilor legate de activitatea de întreprinzător recunoscute în scopuri fiscale asupra venitului obţinut din desfăşurarea acestei activităţi.
2. Pierderile rezultate din activitatea de întreprizător (depăşirea deducerilor prevăzute, conform Codului, faţă de venitul brut) se reportă în timp ţinînd cont de prevederile art. 32 din Codul fiscal existente la momentul formării acestora.
3. Pierderile rezultate din activitatea de întreprinzător formate în perioada 2010 – 2011 au fost reportate eşalonat, în părţi egale, în fiecare din următorii cinci ani, iar pentru perioada 2012 – 2015 – în părţi egale în următorii trei ani.

**Tabelul nr.1.**

**Modul de reportare a pierderilor fiscale suportate**

**în perioadele fiscale 2009-2018**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Anii cu  pierderi  fiscale** | **Perioadele fiscale în care se permite la deducere pierderea fiscală anilor precedenţi** | | | | | | | |
| **2011** | **2012** | **2013** | **2014** | **2015** | **2016** | **2017** | **2018** | |
| 2010 | 1/5 | 1/5 | 1/5 | 1/5 | 1/5 |  |  |  | |
| 2011 |  | 1/5 | 1/5 | 1/5 | 1/5 | 1/5 |  |  | |
| 2012 |  |  | 1/3 | 1/3 | 1/3 |  |  |  | |
| 2013 |  |  |  | 1/3 | 1/3 | 1/3 |  |  | |
| 2014 |  |  |  |  | 1/3 | 1/3 | 1/3 |  | |
| 2015 |  |  |  |  |  | 1/3 | 1/3 | 1/3 | |

1. Pierderile rezultate din activitatea de întreprinzător formate în perioada începind cu 2016 se reportează eşalonat pe următorii 5 ani. Suma permisă pentru reportare pentru unul din anii fiscali următori celui în care s-a înregistrat pierderea, este stabilită de contribuabil în limita venitului impozabil înregistrat, redusă cu suma permisă spre deducere.

**Capitolul VI**

**FACILITĂŢI FISCALE AFERENTE IMPOZITULUI PE VENIT**

1. Facilităţile (scutirile) aferente impozitului pe venit sînt reglementate de prevederile Titlului II al Codului şi ale Legii pentru punerea în aplicare a Titlului I și II precum şi a Legii bugetului de stat pe anul respectiv. La determinarea obligaţiilor fiscale privind impozitul pe venit, agenţii economici pot utiliza facilităţile sub formă de:
2. reducere parţială sau totală a venitului impozabil;
3. scutire a unui anumit cuantum al venitului;
4. reducere a cotei de impozitare sau scutire totală de plata impozitului.
5. Anumite categorii de contribuabili, la respectarea unor condiţii pot beneficia de scutirea aferentă impozitului pe venit, pornind de la un anumit cuantum al venitului obţinut în urma desfăşurării activităţii.

În asemenea cazuri, determinarea mărimii facilităţii, reieşind din scutirea unui anumit cuantum al venitului, se va determina în următorul mod:

a) reieşind din datele contabilităţii financiare, se determină cuantumul venitului ce urmează a fi scutit de impozitare;

b) se determină ponderea venitului scutit de impozitare în total venituri, cu excepţia altor venituri scutite de impozitare;

c) se determină cuantumul cheltuielilor aferente obţinerii venitului scutit de impozitare prin aplicarea ponderii procentuale determinate la lit.b), la mărimea totală a cheltuielilor. În cazul în care cheltuielile efective aferente nemijlocit obţinerii venitului scutit de impozitare sînt mai mari decît cuantumul cheltuielilor, determinat prin aplicarea ponderii, se va utiliza indicatorul mai mare;

d) se determină profitul aferent venitului scutit de impozitare, mărimea căruia se determină ca diferenţa dintre indicatorul stabilit la lit.a) şi cel stabilit la lit.c);

e) se determină raportul între profitul obţinut pornind de la mărimea venitului scutit de impozitare (indicatorul lit.d)) şi profitul obţinut în perioada gestionară pînă la impozitare;

f) indicatorul reflectat la lit.e) se utilizează la determinarea sumei facilităţii acordate dintr-un anumit cuantum al venitului, prin înmulţirea indicatorului respectiv cu suma venitului pînă la aplicarea facilităţii fiscale.

1. În scopul aplicării art.49 din Cod, noţiunea de mărfuri (servicii) produse în zona economică liberă corespunde genurilor de activitate pasibile desfăşurării activităţii în zona economică liberă care sunt expres stabilite de art. 6 alin.(10) din Legea cu privire la zone nr. 440 din 27.07.2001.

Calificarea mărfurilor drept „produse în zonă”se înţelege în prisma art. 7 alin. (41) din Legea cu privire la zone nr. 440 din 27.07.2001.

În vederea asigurării corectitudinii aplicării facilităţii fiscale pentru agenţii economici care livrează mărfuri (servicii), produse în zona economică liberă, către alţi rezidenţi ai zonelor economice libere pentru mărfurile (serviciile) orientate spre export se va asigura dispunerea de următoarele documente:

1. declaraţia în formă arbitrară care va conţine informaţia despre participanţii tranzacţiei, mărfurile şi serviciile produse în zonă livrate pentru producerea mărfurilor (serviciilor) orientate spre export;
2. contractele de livrare a mărfurilor (serviciilor) pentru producerea mărfurilor (serviciilor) orientate spre export;
3. facturile aferente.

Contribuabilii pot beneficia de facilitățile prevăzute la literele c)și d) din art. 49 din Cod doar o singură data, la îndeplinirea condițiilor stabilite.

Facilitățile fiscale stabilite art. 49 din Cod nu se aplică pentru Aeroportul liber Mărculești și Portul internațional Giurgiulești.

1. Reieşind din prevederile legislaţiei în vigoare, unul şi acelaşi agent economic (contribuabil) la respectarea condiţiilor stipulate prin legislaţie, are dreptul să beneficieze de mai multe facilităţi aferente impozitului pe venit.

La determinarea mărimii facilităţii este necesar de ţinut cont de succesiunea acordării facilităţilor:

a) iniţial, se determină facilităţile care prevăd reducerea venitului impozabil cu suma facilităţii determinată în conformitate cu prevederile legislaţiei;

b) ulterior, din venitul impozabil rămas după diminuarea lui cu venitul supus înlesnirii, se determină facilitatea (facilităţile) care prevăd reducerea cotei impozitului pe venit.

1. În cazul scutirii de plata impozitului pe venit se păstrează obligaţia de determinarea a venitului impozabil în modul general stabilit.
2. Nomenclatorului codurilor aferent facilităţilor fiscale la impozitul pe venit se aprobă de Inspectoratul Fiscal Principal de Stat, cu publicarea în Monitorul oficial al Republicii Moldova.

**Capitolul VI**

**DISTRIBUIREA VENITURILOR NEREZIDENŢILOR CONFORM**

**SURSELOR DE FORMARE A LOR**

1. Conform surselor de formare întregul venit al contribuabilului-nerezident se împarte în venitul obţinut:

a) în Republica Moldova în urma activităţii de antreprenoriat desfăşurată în Moldova;

b) peste hotarele Republicii Moldova în urma activităţii de antreprenoriat desfăşurată în altă ţară.

1. Lista categoriilor de venituri ale persoanelor juridice-nerezidente, obţinute în Republica Moldova şi peste hotarele ei este menţionată în articolele 71 şi 72 din Codul fiscal.
2. Contribuabilul-nerezident, care desfăşoară o activitate în Republica Moldova prin intermediul reprezentanţei permanente, este plătitor al impozitului pe veniturile brute, obţinute din sursele Republicii Moldova, care sînt legate de reprezentanţa permanentă şi diminuate cu suma deducerilor numai a celor cheltuieli, pierderi şi altor plăţi, care se atribuie nemijlocit la aceste venituri, ţinînd cont de prevederile art. 76 din Cod.
3. În tratatele internaţionale privind evitarea dublei impuneri, participant la care este Republica Moldova, la stabilirea venitului impozabil a reprezentanţei permanente, se admite deducerea cheltuielilor, suportate pentru scopurile acestei reprezentanţe permanente, inclusiv cheltuielile de regie şi administrative generale, indiferent de faptul dacă aceste cheltuieli, sînt suportate în Moldova, unde se află reprezentanţa permanentă, sau peste hotarele ei, cu excepţiile stabilite de Cod. Totodată, deducerile acestor cheltuieli trebuie să fie confirmate documentar.
4. Reprezentanţa permanentă în sensul impozitării este obligată să ţină evidenţa separată a veniturilor brute şi a cheltuielilor din activitatea de antreprenoriat desfăşurată atît pe teritoriul Republicii Moldova cît şi peste hotarele ei.
5. În cazul în care persoana juridică-nerezidentă îşi desfăşoară activitatea nu numai în Republica Moldova şi, totodată, nu ţine evidenţă separată, care ar permite să fie stabilit venitul obţinut din activitatea desfăşurată de către ea prin intermediul reprezentanţei permanente, suma venitului brut poate fi stabilită în baza calculului, ţinînd cont de unul din următorii indici:
6. ponderea venitului brut de la comercializarea producţiei (lucrărilor, serviciilor) în Republica Moldova în încasarea totală a persoanei juridice-nerezidente din toată activitatea lui;
7. ponderea cheltuielilor legate de activitatea pe teritoriul Republicii Moldova în suma totală de cheltuieli a persoanei juridice-nerezidente;
8. ponderea personalului scriptic, ce practică activitate pe teritoriul Republicii Moldova, în personalul scriptic al persoanei juridice-nerezidente.

**Capitolul VII**

**DETERMINAREA IMPOZITULUI PE VENIT**

1. Impozitul pe venit se determină prin aplicarea cotei impozitului la venitul impozabil, determinat conform legislaţiei.
2. Cotele impozitului pe venit pentru perioada fiscală sînt stabilite de art. 15 din Cod.
3. Trecerea în cont a impozitului în temeiul art. 81 din Cod se face prin metodele şi în termenele stabilte la art. 801şi art. 84 din Cod.
4. Metoda de achitare a impozitului pe venit în rate este aleasă de către contribuabil şi poate fi modificată pe parcursul anului fiscal.
5. În cazul impozitul pe venit, achitat în orice stat străin, trecerea în cont a impozitului se realizeză dacă acest venit urmează a fi supus impozitării şi în Republica Moldova, conform modului stabilit de art. 82 din Cod în baza documentului ce atestă veniturile obţinute în statul străin, eliberat de autoritatea fiscală (ministerul de finanţe) a statului menţionat, dar nu mai mult decît suma calculată la cotele aplicate în Republica Moldova.
6. Impozitul pe venit se declară și se achită în modul stabilit de Cod.

Anexa nr.2

la Hotărîrea Guvernului

nr. din

**REGULAMENTUL**

**cu privire la determinarea obligaţiilor fiscale aferente impozitului pe venit**

**al persoanelor fizice cetățeni**

**CAPITOLUL I**

**DISPOZIŢII GENERALE**

1. Obiectivul Regulamentului cu privire la determinarea obligaţiilor fiscale aferente impozitului pe venit al persoanelor fizice cetățeni (în continuare – Regulament) constă în reglementarea modului de calculare şi achitare a impozitului pe venit de către persoanele fizice – cetăţeni rezidenţi, precum şi de către persoanele fizice – cetăţeni nerezidenţi, modului de determinare a scutirilor şi deducerilor la care are dreptul contribuabilul în conformitate cu prevederile [Codului fiscal nr.1163-XIII din 24 aprilie 1997](file:///C:\Users\olga.golban\Dropbox\2015\MODIFICARE%2077\TEXT=LPLP199704241163) (republicat în Monitorul Oficial al Republicii Moldova, 2007, ediţie specială) (în continuare Cod) şi ale Legii pentru punerea în aplicare a Titlurilor I şi II ale [Codului fiscal nr.1164-XIII din 24 aprilie 1997](file:///C:\Users\olga.golban\Dropbox\2015\MODIFICARE%2077\TEXT=LPLP199704241164) (în continuare - Lege) (republicat în Monitorul Oficial al Republicii Moldova, 2007, ediţie specială), cu modificările şi completările ulterioare.
2. Subiecţii impunerii cu impozitul pe venit sînt prevăzuţi la art.13 din [Cod](file:///C:\Users\olga.golban\Dropbox\2015\MODIFICARE%2077\TEXT=LPLP199704241163).
3. Obiect al impunerii este stabilit de art. 14 din Cod.
4. Obiect al impunerii pentru cîştigurile şi veniturile ce ţin de reţinerea finală a impozitului din unele tipuri de venit (specificate la art.901 din Cod) este exclusiv acest cîştig şi/sau venit.
5. Subiecţii impunerii stabiliţi prin prezentul Regulament îşi determină obligaţiile fiscale privind impozitul pe venit după metoda de casă.
6. În venitul brut al persoanelor fizice cetăţeni rezidenţi, precum şi de către persoanele fizice – cetăţeni nerezidenţi, la calcularea venitului impozabil, nu se includ tipurile de venituri specificate drept neimpozabile de Codul fiscal şi Legea pentru punerea în aplicare a Titlului I şi II.
7. Cotele impozitului pe venit pentru perioada fiscală de gestiune sunt stabilite la art.15 din Cod.

**Capitolul II**

**VENITURI IMPOZABILE**

1. Componenţa surselor de venit impozabile este stabilită la art.18 din Cod.
2. În componenţa veniturilor impozabile se includ şi facilităţile acordate de patron specificate la art. 19 din Cod, modul de acordare a cărora este reglementat de Hotărîrea Guvernului 697 din 22.08.2014.
3. Sumele ce se încadrează în plafoanele medii stabilit de pct.31 şi pct.35 nu se consideră drept recompense şi facilităţi acordate de angajator din perspectiva angajatului şi a angajatorului şi nu vor implica careva obligaţii fiscale, de reţinere sau calculare adiţionale pentru angajaţi.
4. În componenţa venitului din investiţii şi venitului financiar obţinute în străinătate se includ următoarele tipuri de venituri, obţinute peste hotarele Republicii Moldova:
5. venitul sub formă de dividende;
6. venitul sub formă de dobîndă;
7. venitul sub formă de royalty;
8. venitul de la înstrăinarea activelor de capital.
9. Venitul obţinut în valută străină se recalculează în monedă naţională la cursul oficial al leului moldovenesc valabil la data achitării lui, ținînd cont de regulile stabilite la art. 21 din Cod.
10. Obiect al impunerii pentru cîştigurile şi veniturile ce ţin de reţinerea finală a impozitului din unele tipuri de venit (specificate la art.901 din Cod) este exclusiv acest cîştig şi/sau venit.

**CAPITOLUL III**

**SCUTIRI**

1. Scutirile reprezintă un drept al contribuabililor – persoane fizice – rezidente ale Republicii Moldova.
2. Contribuabilii persoanele fizice nerezidente care au obţinut statutul de rezident fiscal, în condiţiile stabilite în art.5 pct.5) din Cod, au dreptul la scutirile stabilite de legislaţie.
3. Fiecare contribuabil are dreptul la scutirile prevăzute la art. 33 – 35 din Cod cu condiţia respectării condiţiilor menţionate de acestea.
4. În cazul în care pe parcursul anului fiscal scutirea la care are dreptul contribuabilului nu a fost utilizată în cuantum întreg, prin depunerea declaraţiei cu privire la impozitul pe venit, scutirea se va utiliza în mărimea indicatorului stabilit de art. 33-35 din Cod, după caz, dar nu mai mult decît valoarea veniturilor obţinute pe parcursul anului.
5. Contribuabilii menţionaţi la pct. 14 şi 15 din Regulament sunt în drept de a utiliza scutirile la care au dreptul conform legislaţiei fiscale fie la locul de muncă şi /sau la determinarea obligaţiilor fiscale aferente impozitului pe venit (prin depunerea declaraţiei cu privire la impozitul pe venit în modul stabilit de legislaţie).
6. Modul de acordare a scutirilor la locul de muncă este reglementat de Hotărârea Guvernului pentru aprobarea Regulamentului cu privire la reţinerea impozitului pe venit din salariu şi din alte plăţi efectuate de către patron în folosul angajatului, precum şi din plăţile achitate în folosul persoanelor fizice care nu practică activitate de întreprinzător pentru serviciile prestate şi/sau efectuarea de lucrări nr. 697 din 22.08.2014 (publicat la 29.08.2014 în Monitorul Oficial Nr. 256-260), cu modificările şi completările ulterioare.
7. Persoana fizică rezidentă, aflată în relaţii de căsătorie, are dreptul la o scutire suplimentară în mărimea indicatorului prevăzut la art.33 alin.(1) sau alin.(2) din Cod pentru perioada fiscală respectivă, cu condiţia că soţul (soţia) nu beneficiază de scutire personală.
8. Dacă pe parcursul anului fiscal persoana fizică rezidentă solicită/refuză o scutire suplimentară în baza art. 34 din Cod, atunci atât soţul, cît şi soţia au obligaţia de depunere a Declaraţiei cu privire la impozitul pe venit în care se va decide asupra dreptului de utilizare a scutirii prin indicarea acesteia în Declaraţia menţionată.
9. În cazurile în care contribuabilul şi soţia (soţul) acestuia au beneficiat, pe parcursul anului fiscale, fiecare de scutirea sa personală iar, conform rezultatelor anului fiscal, au decis că soţia (soţul) se dezice de scutirea personală în favoarea contribuabilul, atît contribuabilul cît şi soţia (soţul) prezintă declarația, pentru recalcularea obligației privind impozitul pe venit.
10. În cazurile în care pe parcursul anului fiscal contribuabilul a beneficiat de scutirea personală şi de o scutire suplimentară în baza art. 34 din Cod, iar conform rezultatelor perioadei de declarare a decis de a se refuza de scutirea suplimentară, atât contribuabilul cît şi soţia (soţul) acestuia urmează să prezinte Declarația cu privire la impozitul pe venit, pentru recalcularea obligației privind impozitul pe venit.
11. În cazurile în care contribuabilul care, pe parcursul perioadei declarate, a beneficiat de scutirea personală şi de scutirea acordată de soţie (soţ), au divorţat, ambii soţi urmează să prezinte declaraţiile, în care contribuabilul se dezice de scutirea acordată de soţie (soţ), de care a beneficiat pe parcursul perioadei declarate, iar soţia (soţul) contribuabilului indică scutirea sa personală.
12. Persoana fizică rezidentă are dreptul la scutirea care constituie indicatorul stabilit la art.35 alin.(1) din [Cod](lex:LPLP199704241163) pentru fiecare persoană întreţinută, cu excepţia invalizilor din copilărie, pentru care scutirea constituie indicatorul prevăzut la art.33 alin.(1) din [Cod](lex:LPLP199704241163).
13. Persoană întreținută se consideră persoana care întruneşte cerinţele stipulate la art. 35 alin.(2) din Cod.
14. În cazul scutirii pentru persoanele întreţinute, se va ţine cont de veniturile din orice sursă de venit obţinute de către persoanele întreţinute (atît cele impozabile, cît şi cele neimpozabile) obţinute atît din sursele ţară, cît şi de peste hotarele ţării.
15. În cazul în care pe parcursul anului fiscal contribuabilul obţine/pierde dreptul la scutirea stabilită la art.35 din Cod ca urmare a naşterii /decesului persoanei întreţinute, prin depunerea declaraţiei cu privire la impozitul pe venit, aferentă perioadei fiscale în cauză, aceasta este în drept să utilizeze scutirea pentru persoană întreţinută în cuantum întreg prevăzut în art.35 din Cod. Beneficierea de scutire în cuantum întreg este asigurată prin indicarea acesteia în Declaraţia cu privire la impozitul pe venit.
16. Indiferent de faptul dacă contribuabilul beneficiază de scutirea personală sau o transmite soţului (soţiei), acesta continuă să beneficieze de scutirea pentru persoanele întreţinute în condiţiile prevăzute la art. 35 din Cod.

**CAPITOLUL III**

**DEDUCERI**

1. Contribuabilului i se permite deducerea din venitul brut a următoarelor cheltuieli:
2. primele de asigurare obligatorie de asistenţă medicală, achitate în cuantumurile, determinate conform legislaţiei în vigoare în perioada fiscală respectivă (art.36 alin.(6) din Cod);
3. contribuţiile obligatorii în bugetul asigurărilor sociale de stat achitate de persoanele fizice, pe parcursul perioadei fiscale, în cuantumurile stabilite de legislaţie (art.36 alin.(7) din Cod);
4. cheltuielile de investiţii (art.36 alin.(4) din Cod).
5. Se permite deducerea cheltuielilor suportate în legătură cu obţinerea venitului din investiţii şi venitului financiar, obţinute atît în ţară, cît şi în străinătate se permite numai în limita venitului obţinut. Cheltuielile de investiţii ţin de:
6. cheltuielile ordinare şi necesare, achitate sau suportate pe parcursul anului fiscal în scopul obţinerii venitului din investiţii;
7. dobânzile pe datorie, cu condiţia ca acestea să nu depăşească suma venitului din investiţii;

Deducerea cheltuielilor de investiţii se va asigura în baza documentelor care confirmă suportarea acestora.

1. vărsămintele efectuate în fondul nestatal calificat de pensii (art.66 alin (2) din Cod), în condiţiile art.67 alin.(1) din Cod.

**CAPITOLUL IV**

**CREŞTEREA ŞI PIERDERILE DE CAPITAL**

1. Noţiunile aferente creşterii şi pierderii activelor de capital şi modul de determinare a acestora este reglementat de capitolul 5 din Cod.
2. Deducerea pierderilor de capital în perioada declarată se permite în limitele creşterii de capital obţinute în aceeaşi perioadă.
3. Cheltuielile suportate pentru procurarea, pentru crearea activelor de capital urmează a fi confirmate documentar. Lista documentelor ce atestă baza valorică a activelor de capital se aprobă de Inspectoratul Fiscal Principal de Stat, cu publicarea în Monitorul oficial al Republicii Moldova.
4. Pentru contribuabilul care transmite activul de capital, baza valorică ajustată a activului de capital transmis se majorează cu suma compensaţiei acordate.
5. Pentru contribuabilul, care obţine activul de capital, baza valorică a activului de capital obţinut se reduce cu suma compensaţiei primite.
6. Dacă în urma unei tranzacţii, contribuabilul obţine în proprietate două sau mai multe active de capital, suma achitată se distribuie fiecărui activ de capital obţinut, proporţional cu valoarea lor de piaţă la data efectuării tranzacţiei.
7. Dacă activul e înstrăinat de mai multe persoane care aveau dreptul de proprietate asupra acestuia, atît suma încasată cît şi baza valorică ajustată se distribuie proporțional cotei părți deținute de fiecare dintre proprietari.
8. Activele de capital aflate în posesia contribuabilului la 1 ianuarie 1998 se consideră procurate la preţurile de piaţă, în vigoare la această dată.
9. Baza valorică a activelor de capital dobîndite în proprietatea contribuabilului după 1 ianuarie 1998 se determină în baza documentelor ce atestă trecerea dreptului de proprietate în conformitate cu legislaţia în vigoare.
10. Baza valorică a activului de capital, obţinută de către contribuabil ca rezultat al donaţiei se determină în modul stabilit de art. 42 din Cod.
11. Baza valorică a activelor de capital sub formă de acţiuni sau alte titluri de proprietate în activitatea de întreprinzător obţinută ca rezultat al contribuţiei la capitalul unui agent economic efectuate după 1 ianuarie 1998 este valoarea contribuţiei exprimată în bani conform documentelor de fondare a agentului economic.
12. Baza valorică a activelor de capital sub formă de acţiuni şi alte titluri de proprietate în activitatea de întreprinzător, în cazul în care contribuabilul obţine de la mai multe persoane proprietatea asupra unuia şi aceluiaşi agent economic care reflectă valori diferite, se determină în mărimea mediei aritmetice calculate.
13. În sensul aplicării art. 41 din Cod, în temeiulart.4 din Legea cu privire la locuinţe nr.75 din 30.04.2015, în calitate de locuinţă sînt recunoscute construcţiile sau încăperile izolate alcătuite din una sau din mai multe camere de locuit, precum şi din alte încăperi auxiliare (bucătărie, bloc sanitar etc.), care satisface cerinţele de trai ale unei persoane sau ale mai multor persoane (familii) şi corespunde exigenţelor minime pentru locuinţe, stabilite în actele normative. În calitate de locuinţă sînt recunoscute casele de locuit individuale, apartamentele, încăperile locuibile din cămine şi din clădiri cu altă destinaţie.
14. În cazul locuinţelor de bază ce nu au fost estimate conform legislaţiei, suma cu care se micşorează mărimea creşterii de capital (10000 lei pentru fiecare an) se acordă, inclusiv pentru anul în care locuinţa de bază a devenit proprietate a cetăţeanului, precum şi pentru anul în care a avut loc înstrăinarea locuinţei.
15. Baza valorică a activelor de capital obţinut prin moştenire, o constituie valoarea de piață la data transmiterii în moștenire.
16. În cazul activului înstrăinat pentru care achitarea se face în rate, în perioade fiscale diferite, obligația de determinare a creșterii de capital apare pentru fiecare din perioade corespunzător cotelor stabilite de contract, sau în cote egale cînd contractul nu stabilește.

**Capitolul V**

**IMPOZITAREA VENITULUI CONTRIBUABILULUI DECEDAT**

1. Venitul obţinut de către contribuabilul decedat se consideră ca venit obţinut de către persoana fizică pînă la momentul decesului, iar obligaţia fiscală aferentă impozitului pe venit este în volumul impozitului reţinut şi/sau achitat pe parcursul anului.
2. La determinarea venitului impozabil al persoanei fizice în anul fiscal în care a decedat se permit deducerile şi scutirile la care el a avut dreptul pe parcursul acestei perioadei fiscale.
3. În cazul în care la momentul decesului contribuabilului, datoria (obligația fiscală) aferentă impozitului pe venit încă nu a fost formată, nu apare temei de urmărire a moştenitorilor persoanei decedate în vederea onorării unei datorii.

**Capitolul VI**

**DETERMINAREA IMPOZITULUI PE VENIT**

1. Impozitul pe venit se determină prin aplicarea cotei impozitului la venitul impozabil, cu excepţia veniturilor specificate la art.901 din Cod, pentru care obiect al impunerii pentru este exclusiv acest cîştig şi/sau venit.
2. Impozit pe venit achitat de sine stătător se consideră impozitul achitat în rate şi/sau din propria iniţiativă în scopul micşorării sumei impozitului pe venit, calculat din suma totală a veniturilor obţinute în anul fiscal.
3. Trecerea în cont a sumelor impozitului pe venit reţinute conform art.88, 89 şi 90 din Cod se efectuează în baza Informaţiei privind tipul venitului achitat, suma acestuia, de comun cu suma scutirilor acordate conform art.33-35 din Cod, suma deducerilor prevăzute la art.36 alin.(6) şi (7) din Cod, precum şi suma impozitului reţinut, în cazul reţinerii, prezentate persoanei fizice de către plătitorul venitului specificat la art. 90 din Cod, în termen stabilit de art.92 alin.(4) din Cod.
4. În cazul impozitul pe venit, achitat în orice stat străin, trecerea în cont a impozitului se realizeză dacă acest venit urmează a fi supus impozitării şi în Republica Moldova, conform modului stabilit de art. 82 din Cod în baza documentului ce atestă veniturile obţinute în statul străin, eliberat de autoritatea competentă a statului menţionat, dar nu mai mult decît suma calculată la cotele aplicate în Republica Moldova.

**CAPITOLUL VII**

**PREVEDERI PENTRU PERSOANELE FIZICE NEREZIDENTE**

1. Veniturile persoanelor fizice nerezidente, specificate la art.71 alin. (1) din Cod, urmează a fi impuse la cota stabilită de art.91, fără dreptul la deduceri, cu excepţia celor specificate la art.71 alin. (1) lit.n) şi o) din Cod care urmează a fi supuse impozitării în modul prevăzut la art.88 din Cod, fără dreptul la deduceri şi/sau scutiri aferente acestor venituri.
2. Este scutit de impozit venitul membrilor personalului diplomatic şi consular, al personalului administrativ şi tehnic şi al personalului de serviciu al acestora, precum şi al membrilor familiilor lor (dacă nu sînt cetăţeni ai Republicii Moldova sau dacă nu au reşedinţă permanentă în Republica Moldova).
3. Pentru alte venituri decît cele obţinute în cadul misiunii diplomatice, obţinute de persoanele menţionate la pct. 66 impozitul pe venit se determină în mdul general stabilit.
4. Nu se impozitează venitul obţinut de către personalul străin (consultanţii) care activează în cadrul tratatelor internaţionale la care Republica Moldova este parte. Lista tratatelor internaționale privind asistenţa tehnică, la care Republica Moldova este parte, şi proiectele de asistenţă tehnică se aprobă de Guvern.
5. Persoana fizică, care încetează a fi persoană rezidentă, este considerată persoana care ca şi cum ar fi vîndut toată proprietatea, cu excepţia proprietăţii imobiliare, la preţul ei de piaţă la momentul cînd a încetat de a mai fi rezidentă.
6. Orice persoană fizică - nerezidentă, care obţine statutul de rezident are dreptul la determinarea valorii de piaţă a proprietăţii sale în momentul obţinerii statutului de rezident, valoarea determinată în acest mod constituie baza valorică a proprietăţii sale, care se ia în considerare la determinarea venitului lui în urma vînzării acestei proprietăţi.

Anexa nr.3

la Hotărîrea Guvernului

nr. din

**REGULAMENTUL**

**privind reţinerea impozitului pe venit la sursa de plată din alte plăţi decît salariul**

**CAPITOLUL I**

**DISPOZIŢII GENERALE**

1. Obiectivul Regulamentului privind reţinerea impozitului pe venit la sursa de plată din alte plăţi decît salariul (în continuare – Regulament) constă în reglementarea modului de calculare, reţinere şi achitare la buget a impozitului pe venit reţinut la sursa de plată din alte plăţi decît salariul de către contribuabilii care efectuează asemenea plăţi.
2. Reţinerea impozitului pe venit la sursa de plată din plăţile, altele decît salariul, efectuate în folosul subiecţilor impunerii, se efectuează, în cazurile prevăzute de [Codul fiscal nr.1163-XIII din 24 aprilie 1997](file:///C:\Users\olga.golban\Dropbox\2015\MODIFICARE%2077\TEXT=LPLP199704241163) (în continuare – Cod) (republicat în Monitorul Oficial al Republicii Moldova, 2007, ediţie specială).
3. Obligaţia de reţinere a impozitului pe venit este stabilită pentru orice persoană care desfăşoară activitate de întreprinzător, cu excepţia deţinătorilor de patente de întreprinzător, orice reprezentanţă conform art.5 pct.20), reprezentanţă permanentă, instituţie, organizaţie, inclusiv orice autoritate publică şi instituţie publică, care efectuează plăţi, a căror regim de impunere este reglementat de art. 89, art.90 art. 901 alin. (3)-(33), alin. (35) şi art. 91 din Cod.
4. Impozitul pe venit se reţine la sursa de plată din plăţile, altele decît salariul, efectuate în folosul următorilor subiecţi ai impunerii:
5. persoane fizice cetăţeni ai Republicii Moldova;
6. persoane fizice nerezidente şi apatride – rezidente în scopuri fiscale;
7. persoane fizice nerezidente;
8. persoanele fizice apatride;
9. persoane juridice nerezidente;

Subiecţii menţionaţi la lit. b) devin rezidenţi în scopuri fiscale în cazul în care respect prevederile art. 5pct. 5) din Cod.

1. Reţinerea impozitului la sursa de plată se efectuează, indiferent de forma achitării venitului, fie în formă monetară, fie în formă nemonetară (în natură).
2. Reţinerea impozitului la sursa de plată se face la cotele stabilite de art. 89, art.90 art. 901 alin. (3)-(33), alin. (35) şi art. 91 din Cod, corespunzător tipului venitului achitat, după caz.
3. Prevederile capitolelor II –IV se aplică aferent plăţilor efectuate în favoarea persoanelor fizice rezidente, iar a capitolul V aferent plăţilor efectuate în favoarea persoanelor fizice nerezidente.

**Capitolul II**

**REŢINEREA PREALABILĂ LA SURSA DE PLATĂ A IMPOZITULUI PE VENIT**

1. Reţinerea prealabilă la sursa de plată se realizează pentru veniturile specificate la art. 89 şi 90 din Cod.
2. În cazul achitării dobînzilor în folosul persoanelor fizice, cu excepţia întreprinzătorilor individuali şi a gospodăriilor ţărăneşti (de fermier), plătitorul menționat la art. 90 din Cod este obligat să reţină din fiecare dobîndă şi să achite ca parte a impozitului o sumă egală cu indicatorul stabilit la alin.(1) art.89 din Cod din plata efectuată.
3. Prevederile pct.9 al prezentului Regulament, în partea ce ţine de reţinerea impozitului pe venit la sursa de plată nu se aplică asupra dobînzilor specificate la alin.(7) art.24 din pentru punerea în aplicare a titlurilor I şi II ale Codului fiscal în condiţiile specificate de acesta.
4. Reţinerea prealabilă a impozitului la sursa de plată, conform pct.12 al prezentului Regulament, se aplică aferent plăţilor pentru veniturile specificate la art. 18 din Cod, cu excepţia acelor venituri pentru care se aplică norme speciale.
5. Reţinerea impozitului pe venit la sursa de plată, în conformitate cu art.90 din Cod, nu se efectuează dacă plata se referă la veniturile specificate de art. 20 din Cod şi Legea pentru punerea în aplicare în aplicare a Titlurilor I şi II ale drept venituri neimpozabile.
6. Sumele din care urmează a fi reţinut prealabil impozitul la sursa de plată nu includ taxa pe valoarea adăugată şi alte plăţi obligatorii la buget.
7. Suma achitată la buget a impozitului reţinut în prealabil urmează a fi trecută în contul impozitului pe venit pasibil de a fi achitat de către persoanele beneficiare a venitului., în conformitate cu art.81 din Cod,
8. În cazul în care are loc achitarea treptată (în rate) a plăţii (venitului), impozitul, conform cotei în vigoare, se va reţine din suma efectivă ce se achită.
9. Plăţile scutite de reţinere prealabilă a impozitului pe venit sunt specificate la art. 90 din Cod.
10. Scutirea de reţinerea prealabilă a impozitului pe venit stabileşte pentru beneficiarul venitului obligaţia de declarare şi achitare a impozitului pe venit aferent, în condiţiile art. 83 alin. (2) din Cod.

**CAPITOLUL III**

**REŢINEREA FINALĂ LA SURSA DE PLATĂ A IMPOZITULUI PE VENIT DIN UNELE TIPURI DE VENITURI**

1. În cazul efectuării plăţilor, aferent veniturilor care se referă la art.901 alin. (3)-(33) şi alin. (35) din Cod, fiecare plătitor reţine final, ca parte a impozitului, o sumă în mărimea cotei stabilite la art. 901 din Cod.
2. Cheltuielile de compensare aferente contractelor de locaţiune a bunurilor mobile sau imobile, direct delimitate de plata pentru folosirea proprietăţii mobiliare şi imobiliare, nu generează careva obligaţii aferente impozitului pe venit.
3. În cazul achitării dividendelor, inclusiv sub forme de cote părţi, cota de impunere se determină ţinând cont de statutul beneficiarului - persoană fizică sau persoană juridică şi perioada fiscală aferentă cărora se achită dividendele.
4. În conformitate cu prevederile art.901 alin.(4) din Codul fiscal, reţinerea finală a impozitului stabilit prin articolul citat scuteşte beneficiarul câştigurilor şi veniturilor specificate la alin.(l), (3), (31), (33) şi (34) de la includerea lor în componenţa venitului brut, precum şi de la declararea acestora,
5. În cazul obţinerii de către persoana fizică a veniturilor aferent cărora se aplică reţinerea finală a impozitului pe venit, ţinând cont că articolul 901 din Codul fiscal indică expres despre scutirea de la declararea acestora, în cazul în care se constată nereţinerea impozitului sau reţinerea la o altă cotă decât cea stabilită, urmărirea obligaţiei se realizează la contribuabilul responsabil de reţinerea impozitului pe venit la sursa de plată.

**CAPITOLUL V**

**REŢINEREA IMPOZITULUI DIN VENITURILE ÎNDREPTATE ÎN FAVOAREA PERSOANEI FIZICE ŞI/SAU JURIDICE NEREZIDENTE**

1. Nerezident este orice persoană fizică sau juridică care corespunde prevederilor art. 5 pct. 6) din Cod.
2. Din veniturile nerezidentului, specificate la art.71 alin. (1) din [Cod](file:///C:\Users\olga.golban\Dropbox\2015\MODIFICARE%2077\TEXT=LPLP199704241163), persoanele menţionate la art.90 din [Cod](file:///C:\Users\olga.golban\Dropbox\2015\MODIFICARE%2077\TEXT=LPLP199704241163) reţin un impozit în mărimea indicatorilor specificaţi la art. 91din Cod.
3. Întregul venit al contribuabilului nerezident se împarte în venit obţinut:
   1. în Republica Moldova din activităţi de întreprinzătorsau din munca prin contract (acord) de muncă;
   2. peste hotarele Republicii Moldova din activităţi de întreprinzător sau din munca prin contract (acord) de muncă.

Dacă capitolul 11 din titlul II al Codului nu prevede altfel, la determinarea venitului impozabil al nerezidenţilor:

* 1. se va ţine cont numai de venitul obţinut în Republica Moldova;
  2. se va permite deducerea numai a acelor cheltuieli, care vizează direct venitul menţionat la lit.a), supus impunerii în Republica Moldova.

1. Venitul nerezidentului se consideră obţinut pe teritoriul Republicii Moldova doar în cazul în care acesta este legat de activitatea desfăşurată pe teritoriul republicii. Veniturile obţinute peste hotarele Moldovei în urma desfăşurării activităţii pe teritoriul ţării străine nu constituie obiectul impozitării cu impozitul pe venit la sursa de plată în Republica Moldova.
2. Veniturile nerezidenţilor, obţinute în Republica Moldova sînt specificate la art.71 alin. (1) din Cod.
3. Veniturile persoanelor nerezidente, specificate la art.71 alin. (1) din Cod urmează a fi supuse impunerii la sursa de plată potrivit art.91 din Cod, fără dreptul la deduceri.
4. Veniturile persoanelor fizice nerezidente, specificate la art.71 alin. (1) lit.n) şi o) din Cod urmează a fi supuse impozitării la sursa de plată în modul prevăzut la art.88 din Cod, fără dreptul la deduceri şi/sau scutiri aferente acestor venituri.
5. Din plăţile efectuate în favoarea reprezentanţelor şi a reprezentanţelor permanente înregistrate în Republica Moldova ale persoanelor juridice nerezidente nu se reţine impozitul pe venit la sursa de plată.
6. Impozitarea veniturilor achitate în folosul nerezidentului, adică reţinerea impozitului pe venit la sursa de plată, se efectuează cu abateri de la prevederile pct.25 al prezentului Regulament în cazurile, în care există un acord (o convenţie) internaţional(ă) privind evitarea dublei impuneri sau alte tratate internaţionale în ce priveşte normele impozitării, la care Republica Moldova este parte şi care, sînt ratificate în modul stabilit, care prevăd alte reguli şi prevederi de impozitare decît cele prevăzute de Cod, în temeiul art.4 din Cod. În astfel de cazuri la reţinerea impozitului pe venit la sursa de plată, se aplică regulile şi prevederile acestor tratate (acorduri, convenţii).
7. Pentru aplicarea prevederilor tratatelor internationale nerezidentul are obligaţia de a prezenta certificatul de rezidenţă eliberat de autoritatea competentă din statul din statul de rezidenţă în condiţiile stabilite de Cod.
8. Certificatul de rezidenţă se prezintă pe suport de hîrtie în original şi/sau în formă electronică pentru fiecare perioadă fiscală în care se achită venitul, indiferent de numărul, regularita­tea plăţilor şi de tipul venitului achitat.